Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
==========================================
========================================== 
ASV prezidents Džo Baidens pirmdien, Baltajā namā atbildot uz reportieru uzdotu jautājumu, vai viņš atbalsta F-16 vai citu amerikāņu iznīcinātāju piegādāšanu Ukrainai, pateica “Nē.” Ukrainas prezidents Volodimirs Zelenskis aizvadītajā nedēļā izteicās, ka vēlas, lai Rietumi Ukrainai nodrošinātu tāla darbības rādiusa raķetes un iznīcinātājus. Starp Eiropas līderiem, kas ir izteikušies, ka neizslēdz šādu piegāžu iespējamību, ir Francijas prezidents Emanuels Makrons un Nīderlandes premjerministrs Marks Rite. Norvēģija daļu no saviem kaujas tankiem "Leopard 2" nosūtīšot Ukrainai, iespējams, jau līdz marta beigām, tā vakar paziņoja Norvēģijas aizsardzības ministrs Bjerns Arilds Grams. Pašlaik Norvēģijai ir 36 tanki "Leopard 2". Cik tanku tā piegādās Kijivai, vēl nav zināms. ============================================
Domnīca "Ember" secinājusi, ka Eiropas Savienības dalībvalstīs pērn pirmo reizi saražots vairāk elektroenerģijas no vēja un saules, nekā no dabasgāzes. Saules un vēja saražotā elektroenerģija sastādīja 22% no visas ES saražotās elektroenerģijas, gāze veidoja 20%, bet ogles - 16%. Vadošie elektroenerģijas avoti ES joprojām ir Hidroenerģija un kodolenerģija, kas dod 32% no kopējās elektroenerģijas. Jāpiezīmē, ka ogļu izmantošanas pieaugums par 7% gada griezumā izraisīja arī 3,9% pieaugumu siltumnīcefekta gāzu emisijā. 
==============================================
Ministru kabinets šodien atbalstīja Kultūras ministrijas ierosinājumu pārdalīt finansējumu gandrīz 766 tūkstošu eiro apmērā, lai nodrošinātu iespēju Ukrainas civiliedzīvotājiem turpināt latviešu valodas mācību kursus. Finansējumu saņems Sabiedrības integrācijas fonds, kas jau kopš 2022.gada īsteno valsts budžeta finansēto programmu "Latviešu valodas mācības Ukrainas civiliedzīvotājiem". =============================================== Ar 1.martu Rēzeknes novadā darbu sāks jauna Kultūras un tūrisma pārvalde. Darbības mērķi – sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt kultūras mantojuma saglabāšanu un atbalstu kultūras norisēm, veicināt tūrisma un ar to saistītās uzņēmējdarbības, mārketinga, zīmolvedības un attīstības politikas īstenošanu pašvaldībā, popularizēt tūrisma iespējas Rēzeknes novadā, kā arī veicināt kultūrizglītojošo darbu tūrisma jomā. Pārvaldes uzraudzībā būs Franča Trasuna muzejs "Kolnasāta", Viļānu Novadpētniecības muzejs, Maltas vēstures muzejs un Antona Rupaiņa muzejs, 28 bibliotēkas, tūrisma informācijas centrs, Lūznavas muižas komplekss, kā arī 32 pagastu vietējie kultūras centri.
++++++++++++++++++++++++++++++++++++++++++++++
===============================================
Rēzeknes mērs Aleksandrs Bartaševičs apšauba sestdien notikušā partijas "Saskaņa" kongresa lēmumu likumību, jo kongresā esot bijis jāpiedalās 371 delegātam, bet piedalījās mazliet vairāk nekā simts. Politiķis pauda nostāju, ka "Saskaņas" Rēzeknes pilsētas, Rēzeknes un Ludzas novadu organizāciju lēmums boikotēt kongresu bijis pareizs, jo kongress esot bijis "pilns augstprātības, nesaprotams un ar apšaubāmu leģitimitāti". ===============================================Daugavpils valstspilsētas pašvaldība izsludinājusi pieteikšanos ziedu tirgošanai Daugavpils ielās Starptautiskajā sieviešu dienā - 8.martā. Šogad pieteikumi no ziedu tirgotājiem Komunālās saimniecības pārvaldē tiks pieņemti jau no 1.februāra un turpināsies līdz 24.februārim. ===============================================
Dagdā ugunsdzēsības un glābšanas dienests vakar izglāba, nogādāja krastā un nodeva mediķiem dīķa ledū ielūzušu cilvēku.
===============================================
Tas bija ziņu apskats “Pasaulē, Latvijā, Latgalē”. Pēc publikāciju materiāliem to sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.